Maria Durhuus (S), 2023-05-24:
Tak for ordet, og tak for forslaget.
Socialdemokratiet kan ikke støtte forslaget, og det kan vi ikke, fordi der er en god grund til, at cannabis i sin tid blev forbudt.
Det kan have meget alvorlige både sundhedsmæssige og sociale konsekvenser.
Jeg vil blot fremhæve, at notatet jo peger på, at unge mennesker og psykisk sårbare er særlig udsatte, når vi taler om forbrug af cannabis.
Det kan forstærke nogle af de ulighedsmønstre, vi allerede ser på sundhedsområdet, ligesom et langvarigt forbrug af cannabis trækker dybe spor i mange menneskers sociale liv.
Jeg er fuldstændig med på, at den sundhedsmæssige konsekvens, særlig inden for psykiatrien, altid er til debat, når vi debatterer cannabis.
Nogle vil sige, at stofpsykoser ikke findes, men jeg vælger her at tro på lægevidenskaben.
I mine 20 år som psykiatrisk specialsygeplejerske har jeg på lukkede afdelinger modtaget alt for mange patienter med en psykose opstået i forbindelse med en joint eller bong, og fælles for dem var, at de bare lige gjorde det en gang imellem sammen med vennerne.
For nogle af dem var det hver dag, men det var det ikke for dem alle sammen.
Nogle forlod afdelingen efter et par dage, andre efter et par år.
Særlig en dreng har jeg taget med mig.
Han skulle bare lige fejre sin 18-årsfødselsdag.
Han afsluttede sine 10 års skolegang; en tid i tømrerlære ventede.
Det var sidste sommer, inden hverdagen og virkeligheden trængte sig på.
Vores virkelighed ramte ham ikke den sommer, heller ikke de kommende somre.
Og da jeg rejste fra afdelingen efter 2 år, sad han der stadig svært psykotisk og svært forpint.
Forslaget gentager et typisk fremført argument, nemlig at det skulle begrænse bandekriminaliteten.
Det er et grundlæggende mærkværdigt argument: Fordi kriminelle skyder i gaderne, skal vi tillade et produkt, der er så farligt og så potent.
Rigspolitiets vurdering er desuden, at der ikke er noget sikkert belæg for at hævde, at en legalisering vil mindske bandekonflikten.
Forslagsstillerne ønsker en aldersgrænse på 18 år.
Jeg garanterer jer, at bandelandet står klar til at tage sig af den resterende gruppe.
For nogle er debuten 12-13-årsalderen, når vi taler cannabis.
Banderne tager ikke på højskole, bare fordi vi gør cannabis lovligt.
Præmissen, som gang på gang følger et forslag som dette, er jo: Det er alligevel derude, så lad os legalisere det.
Det er i sig selv for mig ikke rigtig noget argument, der holder, for det fjerner ikke skadeligheden og de risici, der sundhedsmæssigt er forbundet med brugen af cannabis.
Det samme gælder argumentet om, at staten skal have provenuet fra salget.
Det er visionsløst i forhold til at sikre en sundhedsdagsorden, for ikke at tale om forebyggelse.
Og hvilket signal sender vi, når vi legaliserer salget af cannabis til personer over 18 år?
Vi sender signalet om, at det ikke er farligt.
Det er ufattelig potent i forhold til misbrugssignalet, men nu sender vi signalet om, at det er okay.
Der var intet graciøst over Portugal.
Og nej, forbruget er ikke steget; det er faldet, men kun på papiret, for der bliver ikke målt på det.
Debatten i dag kommer på et tidspunkt, hvor vi på samme tid diskuterer mulighederne for at begrænse rygning og gøre det sværere at få adgang til røg- og nikotinprodukter.
Her er der bred enighed om, at det er vigtigt, at færre børn og unge begynder at ryge eller udvikle afhængighed af nikotinpræparater.
Og når vi taler om rygning og nikotin, er der bred enighed om, at jo mere tilgængeligt produktet er, jo højere er forbruget.
Men når vi så taler cannabis, må jeg næsten forstå på beslutningsforslaget, at øget tilgængelighed vil mindske forbruget.
Jeg anerkender fuldt ud, at forslagsstillerne har de bedste intentioner med forslaget.
Vi ønsker alle at komme bandekriminaliteten til livs.
Jeg har bare svært ved se, at forslaget her er den rigtige løsning.
Vi stopper ikke bandernes illegale marked, men vi serverer de unge på et sølvfad.
Jeg vil samtidig gerne understrege, at vi selvfølgelig er meget optaget af at sikre hjælp til dem, der har brug for hjælp.
Det lægger vi op til i regeringsgrundlaget.
Tak for ordet.